SKRIFTLIG FORESPØRGSEL E-0978/98

af Nel van Dijk (V) og Friedrich-Wilhelm Graefe zu Baringdorf (V) til Kommissionen

(30. marts 1998)

Om: Rydningspræmier for højstammede frugttræer

Er der fare for, at EU-rydningspræmien for æble- og pæretræer vil blive anvendt i forbindelse med fældning af ikke alene lavstammede træer, men også højstammede træer, bl.a. i den nederlandske provins Limburg? Er Kommissionen klar over, at provinsen Limburg netop yder støtte for at fremme tilplantning med og pleje af højstammede frugttræer?

Kan Kommissionen bekræfte, at der i henhold til forordning nr. 2078/92 også kan opnås tilskud fra EU til tilplantning med og pleje af højstammede frugttræer? Er Kommissionen enig i, at det er meget uheldigt, at EU's og provinsens støtteordninger henholdsvis to EU-støtteordninger er i direkte modstrid med hinanden, og at det fører til et spild af offentlige midler? Er Kommissionen enig i, at netop fremme af - fortrinsvis biologisk - frugtavl med højstammede træer på bekostning af den intensive avl med lavstammede træer kan bidrage til at modvirke overproduktionen i denne sektor?

Er Kommissionen enig i, at der, før der ydes rydningspræmier til højstammede frugttræer, skal foretages en undersøgelse af deres økologiske, landskabelige og turistmæssige værdi? Er Kommissionen villig til at tilpasse kriterierne for ydelse af rydningspræmier, f.eks. ved at forhøje mindsteantallet på 300 træer pr. hektar eller ved at inddrage de regionale og lokale myndigheder i afgørelserne om ydelse af rydningspræmier?

Hvilke (andre) skridt vil Kommissionen tage for at hindre, at højstammede frugttræer, der er værdifulde i økologisk, landskabelig eller turistmæssig henseende, fældes med EU-støtte? Ser Kommissionen nogen muligheder for også i Limburg at støtte plejen af disse træer?

Svar afgivet på Kommissionens vegne af Franz Fischler

(5. maj 1998)

Præmien for rydning af æbletræer, pæretræer, ferskentræer og nektarintræer, der indførtes med Rådets forordning (EF) 2200/97(1) om sanering af EF-produktionen af disse frugter, tager sigte på at nedbringe EF's produktionskapacitet, således at der opnås bedre overensstemmelse mellem udbud og efterspørgsel og en begrænsning af de nuværende tilbagekøb. Denne indsats er begrænset til frugtplantager med 300 træer eller derover pr. ha (150 tæer pr. ha for arealer, der er tilplantet med æbletræer af Annurca-sorten). I henhold til forordningen skal medlemsstaterne udpege de regioner, hvor rydningspræmien skal ydes på grundlag af økonomiske og økologiske kriterier, samt skabe vilkår, der kan sikre den økonomiske og økologiske balance i de pågældende områder.

Et program for miljøvenligt landbrug under forordning (EØF) 2078/92 af 30. juni 1992 om miljøvenlige produktionsmetoder i landbruget, samt om naturpleje(2) kunne principielt omfatte sådanne foranstaltninger til opretholdelse af højstammede træer (hoogstam fruitbomen). Forordning (EØF) 2078/92 har bl.a. til formål at ændre eller opretholde ekstensive produktionsmetoder og anvendelse af andre landbrugsmetoder, der er i overensstemmelse med kravene til beskyttelse af miljø (f.eks. økologisk landbrug) og landskabsværdier. Nederlandene har vedtaget et program om økologisk landbrug, hvorunder der kan ydes støtte til økologiske frugtplantager. Landbrugere, der ansøger om støtte under dette program, er forpligtet til at beholde disse træer i en periode på mindst 5 år. I denne periode er det ikke tilladt at foretage rydning.

Disse bestemmelser blev vedtaget for at forebygge de risici, der nævnes af de ærede parlamentsmedlemmer.

(1) EFT L 303 af 6.11.1997.

(2) EFT L 215 af 30.7.1992.